text: ১৫ মিনিট আগের আপডেট ; ভোর ০৬:০১ ; মঙ্গলবার ; জানুয়ারি ২১, ২০২০
  প্রকাশিত : ১৬:০১, জানুয়ারি ১৫, ২০২০ | সর্বশেষ আপডেট : ১৭:০৮, জানুয়ারি ১৫, ২০২০
  মুজিববর্ষের উদ্বোধনী দিনে, অর্থাৎ আগামী ১৭ মার্চ সন্ধ্যায় জাতির জনক বঙ্গবন্ধু শেখ মুজিবুর রহমানের প্রতি শ্রদ্ধা জানিয়ে দেশব্যাপী মোমবাতি প্রজ্বালন করবে ১৪ দল। এছাড়া, সেদিন সন্ধ্যা ৬টায় ১৪ দলের কেন্দ্রীয় কর্মসূচি অনুষ্ঠিত হবে রাজধানীর মানিক মিয়া অ্যাভিনিউতে। এ কর্মসূচি শেষে ধানমন্ডির ৩২ নম্বরে গিয়ে বঙ্গবন্ধুর প্রতিকৃতিতে শ্রদ্ধা জানাবে এই রাজনৈতিক জোট।
  বুধবার (১৫ জানুয়ারি) রাজধানীর বঙ্গবন্ধু অ্যাভিনিউতে আওয়ামী লীগের কেন্দ্রীয় কার্যালয়ে অনুষ্ঠিত ১৪ দলের মতবিনিময় সভায় এসব কর্মসূচি ঘোষণা করা হয়। জোটের মুখপাত্র মোহাম্মদ নাসিম কর্মসূচির ঘোষণা দেন।
  মতবিনিময় সভায় আরও উপস্থিত ছিলেন আওয়ামী লীগের উপদেষ্টা পরিষদের সদস্য আমির হোসেন আমু, সভাপতিমণ্ডলীর সদস্য ও কৃষিমন্ত্রী ড. আবদুর রাজ্জাক, বাংলাদেশের ওয়ার্কার্স পার্টির সভাপতি রাশেদ খান মেনন, জাসদের সভাপতি হাসানুল হক ইনু, সাম্যবাদী দলের সাধারণ সম্পাদক দিলীপ বড়ুয়া, আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাসিম, সাংগঠনিক সম্পাদক এমএম কামাল হোসেন, স্বাস্থ্যবিষয়ক সম্পাদক ডা. রোকেয়া সুলতানা, মহিলাবিষয়ক সম্পাদক মেহের আফরোজ চুমকি, বাংলাদেশ মেডিক্যাল অ্যাসোসিয়েশনের সভাপতি ডা. মোস্তফা জালাল মহিউদ্দিন, সাংবাদিক নেতা মনজরুল আহসান বুলবুল, স্বাধীনতা চিকিৎসক পরিষদের সভাপতি অধ্যাপক ডা. ইকবাল আর্সনাল, মহাসচিব ডা. এমএ আজিজ, গণআজাদী লীগের সভাপতি এসকে শিকদার, গণতন্ত্রী পার্টির সাধারণ সম্পাদক ডা. শাহাদাত হোসেন প্রমুখ।